<classify> Wakizungumza kwa nyakati tofauti, kocha wa timu ya Polisi Morogoro, John Tamba na msemaji wa Ruvu Shooting, Maswau Bwire wamesema kuwa hawakuridhika na timu zao kushushwa daraja kwani hazikutendewa haki.Tamba alisema kuwa mbali na waamuzi kuchezesha kwa upendeleo, pia alitupa lawama kwa Shirikisho la Soka Tanzania TFF kwa kupangua ratiba ovyo bila mpangilio na kuzichanganya timu.Akitolea mfano, Tamba alisema wao walicheza Mbeya na Prisons mwezi Machi lakini cha ajabu badala ya kumaliza mechi zote, lakini walirudi Morogoro na jana kucheza mchezo wa mwisho Mbeya dhidi ya Mbeya City.Alisema TFF ipange ratiba vizuri na kama timu inakwenda kucheza mkoa fulani, basi kama kuna zaidi ya timu moja imalize mechi zote ili kukwepa gharama zinazozikabili timu.Alisema kuna siku walicheza Jumamosi Shinyanga na Jumapili walipofika Morogoro wakatakiwa kwenda Dar es Salaam kucheza na Yanga Jumatatu, waligoma kabisa kwani ratiba ya awali haikonesha hivyo.Nao uongozi wa Ruvu Shooting umesema kuwa leo unatarajia kutoa tamko juu ya ilichofanyiwa kwenye mechi ya mwisho ya Ligi Kuu dhidi ya Stand United kwenye uwanja wa Kambarage Shinyanga juzi.Ruvu Shooting ilipoteza mchezo huo kwa bao 1-0 na kushuka daraja baada ya kucheza Ligi Kuu kwa misimu kadhaa.Akizungumza na gazeti hili jana, Msemaji wa Ruvu Shooting Masau Bwire alisema hawawezi kuliacha jambo hilo lipite hivyo hivyo na uongozi wake utatoa tamko na nini msimamo wao.Kesho leo uongozi utakutana na kutoa tamko juu ya nini tunataka kufanya baada ya tuliyofanyiwa Shinyanga, alisema. Kwa kweli hakikuwa kitendo cha uanamichezo hata kidogo, ilikuwa kama tumekwenda kufanya uhalifu wakati tulienda kucheza soka, alisema.Akielezea mazingira ya mchezo huo yalivyokuwa Bwire alisema hali ya manyanyaso kwa timu yake yalianza Ijumaa walipowasili mjini Shinyanga.Tuliwasili Shinyanga, lakini tulipotaka kufanya mazoezi tukazuiwa... kama haitoshi kuna vijana walitufuata hotelini wakiwa na mapanga, nilipowasiliana na RPC akaniambia eti wana taarifa zetu kwamba sisi tumeleta wanajeshi ili watulinde, hata sijui taarifa hizo alizipata wapi, alisema.Sijui RPC alitaka mpaka asikie mtu ameuawa ndio aje, maana pamoja na kuomba msaada kwake hakuja wala hakutuma vijana wake, alisema.Alisema hali ilikuwa mbaya zaidi kwa timu yake uwanjani kwani wachezaji wake walichezewa rafu za makusudi na mwamuzi hakuchukua hatua yoyote.Yaani ni kama watu walikuwa na maagizo kwamba lazima timu yetu ifungwe, sisi kufungwa hatukatai ni hali ya mchezo lakini tufungwe kihalali basi, wachezaji wetu walikuwa wakifanyiwa rafu za makusudi halafu wanaadhibiwa wao, alisema.Lakini baadae tukasikia kwamba ilikuwa ni kampeni ya mkoa, kwamba viongozi wote, na kuna mwingine anamtaja jina alijiapiza kabisa kwamba yuko tayari afilisike lakini si Stand kushuka daraja, kwa hiyo tutazungumza na kutoa msimamo wetu hatuwezi kuliacha hili jambo lipite hivi hivi, alisema.  <topic>: MICHEZO 